CELEX: 32012D0323
Language: ro
Date: 2012-06-22 00:00:00
Title: 2012/323/UE: Decizia de punere în aplicare a Consiliului din 22 iunie 2012 de anulare a suspendării angajamentelor din cadrul Fondului de coeziune pentru Ungaria

26.6.2012   
            
            
               RO
            
            
               Jurnalul Oficial al Uniunii Europene
            
            
               L 165/46
            
         DECIZIA DE PUNERE ÎN APLICARE A CONSILIULUI
   din 22 iunie 2012
   de anulare a suspendării angajamentelor din cadrul Fondului de coeziune pentru Ungaria
   (2012/323/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune (1), în special articolul 4 alineatul (2),
   având în vedere propunerea Comisiei Europene,
   întrucât:
   
               (1)
            
            
               Articolul 4 din Regulamentul (CE) nr. 1084/2006 stabilește condițiile care trebuie îndeplinite în vederea accesării asistenței Fondului de coeziune. În conformitate cu articolul 4 alineatul (1), Consiliul poate hotărî suspendarea totală sau parțială a angajamentelor din Fondul de coeziune pentru statul membru în cauză cu efect de la data de 1 ianuarie a anului care urmează anului adoptării deciziei de suspendare, în cazul în care s-a constatat, în conformitate cu articolul 126 alineatul (8) din Tratatul privind funcționarea Uniunii Europene (TFUE), că statul membru în cauză nu a întreprins nicio acțiune eficientă ca răspuns la o recomandare a Consiliului formulată în temeiul articolului 126 alineatul (7) din TFUE.
            
         
               (2)
            
            
               La 5 iulie 2004, prin Decizia 2004/918/CE privind existența unui deficit excesiv în Ungaria (2), Consiliul a hotărât, în conformitate cu articolul 104 alineatul (6) din Tratatul de instituire a Comunității Europene (TCE), că în Ungaria exista un deficit excesiv. Consiliul a adoptat o primă recomandare la 5 iulie 2004, o a doua recomandare la 8 martie 2005 și o a treia recomandare la 10 octombrie 2006, adresate Ungariei în conformitate cu articolul 104 alineatul (7) din TCE. La 7 iulie 2009, Consiliul a adoptat cea de a patra recomandare („recomandarea Consiliului din 7 iulie 2009”) cu scopul de a pune capăt situației de deficit public excesiv până cel târziu în 2011.
            
         
               (3)
            
            
               La 24 ianuarie 2012, Consiliul a adoptat Decizia 2012/139/UE de stabilire dacă Ungaria a luat măsuri eficiente ca răspuns la Recomandarea Consiliului din 7 iulie 2009 (3) în conformitate cu articolul 126 alineatul (8) din TFUE, prin care stabilește faptul că Ungaria nu a întreprins acțiuni eficiente ca răspuns la recomandarea Consiliului din 7 iulie 2009 în termenul prevăzut de aceasta.
            
         
               (4)
            
            
               La 13 martie 2012, prin Decizia de punere în aplicare 2012/156/EU de suspendare a angajamentelor din cadrul Fondului de coeziune pentru Ungaria cu efect de la 1 ianuarie 2013 (4), Consiliul a hotărât să suspende parțial angajamentele din cadrul Fondului de coeziune cu efect de la 1 ianuarie 2013, în conformitate cu articolul 4 din Regulamentul (CE) nr. 1084/2006. Decizia privind cuantumul angajamentelor din Fondul de coeziune care urmează să fie suspendat a avut drept scop să garanteze că suspendarea este atât eficientă, cât și proporțională, luând în același timp în considerare actuala situație economică generală din Uniune, precum și importanța relativă a Fondului de coeziune pentru economia statului membru în cauză. Consiliul a considerat oportun ca, în cazul unei prime aplicări a articolului 4 alineatul (1) din Regulamentul (CE) nr. 1084/2006 unui anumit stat membru, în cazul de față Ungaria,să stabilească cuantumul la 50 % din suma alocată pentru 2013 din Fondul de coeziune, fără a depăși nivelul maxim de 0,5 % din PIB-ul nominal al respectivului stat membru, conform previziunilor serviciilor Comisiei. În consecință, Consiliul a hotărât să suspende cuantumul de 495 184 000 EUR din angajamentele din cadrul Fondului de coeziune pentru Ungaria cu efect de la 1 ianuarie 2013.
            
         
               (5)
            
            
               Tot la 13 martie 2012, Consiliul a emis o recomandare revizuită adresată Ungariei în conformitate cu articolul 126 alineatul (7) din TFUE („recomandarea Consiliului din 13 martie 2012”), stabilind anul 2012 ca termen-limită pentru încetarea situației de deficit public excesiv. Mai precis, Ungariei i s-a recomandat: să realizeze un efort fiscal suplimentar de cel puțin ½ % din PIB, pe baza unei specificări mai detaliate a măsurilor de consolidare de natură structurală și a implementării în continuare a acestora, pentru a asigura atingerea obiectivului de deficit de 2,5 % din PIB stabilit pentru 2012; să aloce eventualele câștiguri neprevăzute în vederea îmbunătățirii soldului global; să ia, după caz, măsurile de natură structurală suplimentare care sunt necesare pentru a garanta că în 2013 deficitul se va menține cu mult sub pragul de 3 % din PIB; precum și să prevadă suficiente rezerve în legile bugetului pentru anii următori. În același timp, Consiliul a subliniat că ajustarea bugetară ar trebui să contribuie la aducerea ponderii datoriei publice pe o traiectorie descendentă și, de asemenea, să fie favorizată de propunerile de îmbunătățire a cadrului de guvernanță fiscală.
            
         
               (6)
            
            
               La 23 aprilie 2012, Ungaria a prezentat actualizarea anuală a programului său de convergență, în care descrie strategia sa bugetară destinată să asigure corectarea durabilă a deficitului excesiv până la termenul stabilit pentru 2012. Obiectivele de deficit oficiale și eforturile fiscale planificate respectă recomandarea Consiliului din 13 martie 2012. Programul confirmă obiectivul pe termen mediu stabilit anterior de 1,5 % din PIB, pe care intenționează să îl atingă până în 2013. În conformitate cu programul actualizat, datoria publică se reduce în continuu pe toată durata programului, ajungând la 77 % din PIB în 2013 și la sub 73 % din PIB în 2015. În ceea ce privește reforma guvernanței fiscale, autoritățile au anunțat că vor prezenta Parlamentului modificările necesare în cursul sesiunii de primăvară.
            
         
               (7)
            
            
               Pe baza informațiilor publicate, Comisia a concluzionat, în comunicarea sa din 30 mai 2012 că Ungaria a luat măsurile corective necesare, care au dus la progrese adecvate în direcția corectării deficitului excesiv. Concret, se preconizează că deficitul bugetar va atinge 2,5 % din PIB în 2012 și se va menține cu mult sub valoarea de referință de 3 % din PIB în 2013, în conformitate cu recomandarea din martie a Consiliului. Mai precis, luând în considerare, de asemenea, toate informațiile publicate de guvern de la jumătatea lunii martie, serviciile Comisiei preconizează că, în 2013, deficitul va atinge 2,7 % din PIB. Având în vedere, de asemenea, efectul revizuirilor creșterii PIB-ului potențial și devierea previzionată de la elasticitățile fiscale standard, efortul fiscal din 2012 poate fi considerat, în linii mari, conform cu cerințele. Totuși, mai trebuie să se demonstreze utilizarea veniturilor neprevăzute și introducerea în bugetele pentru anii următori a unor rezerve suficiente. Pe baza previziunilor din primăvara anului 2012, se estimează că datoria publică generală va scădea la 78,5 % din PIB în 2012 și încă puțin în 2013. În sfârșit, au fost înregistrate unele progrese în ceea ce privește consolidarea cadrului de guvernanță fiscală, însă au mai rămas reforme importante de elaborat și de adoptat înainte de finalul sesiunii de primăvară a Parlamentului. În acest context și, de asemenea, în lumina datelor recente privind creșterea mai slabă decât era de așteptat din primul trimestru, Comisia va continua să monitorizeze îndeaproape evoluțiile bugetare din Ungaria.
            
         
               (8)
            
            
               În general, Ungaria a luat măsurile corective necesare ca răspuns la recomandarea Consiliului din 13 martie 2012 pentru a corecta deficitul excesiv în termenul stabilit de Consiliu. Prin urmare, Decizia de punere în aplicare 2012/156/UE de suspendare parțială a angajamentelor din cadrul Fondului de coeziune ar trebui să fie abrogată.
            
         
               (9)
            
            
               În cazul în care, în orice moment anterior abrogării deciziei privind existența unui deficit excesiv în conformitate cu articolul 126 alineatul (12) din TFUE, măsurile luate se dovedesc a fi inadecvate, Consiliul, la recomandarea Comisiei, ar trebui să adopte o nouă decizie în temeiul articolului 126 alineatul (8) din TFUE. Într-un astfel de caz, Consiliul poate adopta, la propunerea Comisiei, o decizie de suspendare a angajamentelor din Fondul de coeziune,
            
         ADOPTĂ PREZENTA DECIZIE:
   Articolul 1
   Se anulează suspendarea parțială a angajamentelor din cadrul Fondului de coeziune pentru Ungaria, prevăzută în Decizia de punere în aplicare 2012/156/UE.
   Articolul 2
   Prezenta decizie se adresează Ungariei.
   
      Adoptată la Luxemburg, 22 iunie 2012.
      
         
            Pentru Consiliu
         
         
            Președintele
         
         M. VESTAGER
      
   
   
      (1)  JO L 210, 31.7.2006, p. 79.
   
      (2)  JO L 389, 30.12.2004, p. 27.
   
      (3)  JO L 66, 6.3.2012, p. 6.
   
      (4)  JO L 78, 17.3.2012, p. 19.